Árleg alþjóðleg minningarathöfn um fórnarlömb umferðarslysa verður haldin við þyrlupall bráðamóttöku Landspítalans í Fossvogi sun. 17. nóvember kl. 14 . Sambærilegar athafnir verða haldnar víða um land á vegum Slysavarnarfélagsins Landsbjargar . Einnar mínútu þögn verður kl. 14:15 og eru allir sem eiga þess kost hvattir til að taka þátt í minningarstundinni . Í ár verður kastljósinu sérstaklega beint að erfiðum aðstæðum aðstandenda eftir umferðarslys . Ása Ottesen flytur ávarp við athöfnina en hún hefur glímt við mikil áföll . Bróðir hennar lést í bílslysi fyrir mörgum árum en móðir hennar slasaðist einnig í því slysi . Systir hennar slasaðist alvarlega í umferðarslysi nýlega og er bundin við hjólastól . Sú hefð hefur skapast við athöfnina að heiðra starfsstéttir sem sinna björgun og aðhlynningu þegar umferðarslys verður . Þeim eru færðar þakkir fyrir mikilvægt og óeigingjarnt starf þeirra . Gert er ráð fyrir að ein af þyrlum Landhelgisgæslunnar lendi á þyrlupalli bráðamóttökunnar rétt fyrir athöfnina og verður ökutækjum viðbragðsaðila stillt upp við þyrluna . Má þar nefna ökutæki lögreglu , sjúkrabíla , slökkviliðsbíla , björgunarsveitarbíla og fleiri . Viltu lesa aðrar fréttir frá VÍS ? Skoðaðu fjölmiðlatorgið .